Qui és Núria Solsona?
Núria Solsona i Pairó (Sabadell, 1953) és una professora i investigadora catalana, química de formació[a] i experta en coeducació i història de la ciència. Autora de nombroses publicacions sobre aquestes matèries, ha esdevingut una figura clau pel que fa a la incorporació de la coeducació a l'escola. Solsona s'ha especialitzat a investigar les relacions i el paper de les dones en la Ciència.
Solsona ha estat i és membre de diversos grups de treball per la igualtat i la coeducació,[b][c] també ha estat consultora internacional,[d] així com responsable de programes de coeducació[e] i professora de cursos i màsters universitaris.[f] A més, ha participat en recerques finançades pel Centre d'Investigació i Docència Econòmiques (CIDE), l'Instituto de la Mujer Estatal i l'Institut Català de les Dones.
L'any 1977 començà a treballar com assessora en coeducació pel Departament d'Ensenyament de la Generalitat de Catalunya. Aleshores, es va interessar per la manca de presència de les dones en la Història de la Ciència la qual cosa va marcar tota la seva recerca i producció acadèmica posterior. A partir d'aquesta absència de les dones en la història de la ciència i la seva invisibilització denuncia la falta d'incentius perquè les estudiants optin per les carreres de tecnologia i ciència.
Recorda, a més, el valor d'utilitzar un llenguatge que no discrimini a les nenes a l'escola.
Solsona proposa canviar el context d'aprenentatge de la química substituint el laboratori escolar per una cuina-laboratori buscant la inclusió en el coneixement escolar dels sabers tradicionalment adjudicats a les dones i associats a la cura.
És autora de diversos llibres en els quals reivindica el reconeixement d'aquest saber científic de les dones i la necessitat de la seva incorporació a la formació a les aules. Així ho planteja en treballs com La química de la cocina (2002) o en "Cuinar, planxar i tenir cura d'altri a escola" (2005).
Solsona ha publicat els seus treballs en nombroses revistes especialitzades en docència: Cuadernos de Pedagogía, Enseñanza de las Ciencias, Alambique, Aula, Asparkia o el International Journal of Sciencie Education i el Journal of Science Education.
És una professora i investigadora catalana.